***Ақ халаттылар қандай да бір өзгешелік бар екенін растады...***

Қазіргі таңда ерекше балалардың жоғалып жатқанын байқауға болады. Мен осы мәселені болдырмау шешімдерін іздеп көрдім. Оны көп біле қоймағандықтан, сол тақырыптан хабары бар аутисит баланың анасынан сұқбат алдым.

*Қош келдіңіз! Сіздің балаңыздың жасы нешеде және бұл ерекшелікті қай жасында байқадыңыз?*

Қош көрдік. Менің ұлымның жасы 6 да. Бұл дерттің белгілерін мен балам төрт жасқа келгенде байқадым. Сосын арнайы мамандарға апарып көрсеттім. Ақ халаттыларқандай да бір өзгешелік, яғни аутизм бар екенін растады.

*Қазіргі шақта балалардың жоғалып жатқанына қандай пікір білдіре аласыз?*

Әрине, бұл өте өкінішті жайт. Бірақ, аутист балалар жүгіруді өте қатты жақсы көреді. Өз ұлым да бір қашса ұстаттырмайды. Және де олар суды жанынан артық көреді. Сол себепті де оларды «жаңбыр балалары» деп атайды. Сондықтан көл, өзен сияқты сулы жерлерге бармаған дұрыс.

*Сіз осы ерекше бүлдіршіннің анасы ретінде қалған ата-аналарға кеңес бере аласыз?*

Қыстың қамын жаз ойла демекші, баладан көз жазып қалмау жолдарын қарастыру керек. Мен бірнеше жолын білемін, сонымен бөлісе кетейін.

Біріншіден, бір жерге шығар алдында балаңызды киген киімімен суретке түсіріп алыңыз. Алдынан, артынан, егер де киімінің көзге түсетін бөлігі болса, оны да ұмытпаңыз. Суреттеріңіздің сапасы жақсы екендігіне көз жеткізіп алыңыз. Осы істі күнделікті әдетіңізге айналдырыңыз.

Екіншіден, балаңызды бірден көзге түсетіндей киіндіріңіз. Ашық түсті киім алыңыз. Жарықты шағылыстыратын бөлшегі болса тіптен жақсы.

Үшіншіден, балаға GPS сағат әперсеңіз өте дұрыс болады. Сағаттың көптеген түрі бар. Кейбіреуінде «шұғыл» батырмасы да баршылық. Оны басқанда сізге бірден хабарлама түседі. Көптеген құрылғылар арқылы баланың жанында не болып жатқанын естуге болады.

Төртіншіден, кішкене хабарламасы бар түйреуіш не білезік алып берсеңіз болады. Ол хабарламада өзіңіз бен балаңыздың аты жөні мен телефон нөміріңіз жазылып тұруы тиіс. Тіпті, олардың түнде жанып тұратындары да бар. Егерде балаңыз сол сияқты бұйымдарды тақпайтын болса, үтіктегенде киімге жабысып қалатын матаны да пайдалануға болады. Бұл әдіс қиын емес және қалтаңызға да жеңіл болады. Бүлдіршінге арнайы кішкентай сөмке алып беріп, әрқашан таққызып қойыңыз. Ол сөмкеде жоғарыдағыдай хатшасы бар қағаз, бөтелке су, жейтін ауыр емес тағам салыңыз.

Және де ең басты ереже, балапаныңызды көзден таса қылмаңыз. Тіпті екі минуттың өзі үлкен рөл атқарады.

*Өте жақсы әрі пайдалы кеңестер айттыңыз. Сұхбатыңызға көп көп рахмет. Балаңыздың жазылып, сөйлеп кетуіне шын жүректен тілектеспін.*

*Және де достар, өздеріңіз де қандай да бір ерекшелігі бар баланы көрсеңіз, оны саусақпен нұсқап шеттетпей,керісінше дос көріңіз. Ол да адам, оның да жаны, көңіл күйі, өз ойы бар. Егер жалғыз жүргенін көрсеңіз жақындарын тауып беруге көмектесіңіз. Мейірімділік бұл әлемді құтқарады.*

Өмекбай Жанайым

Ынтымақ ауылы

46 орта мектептің

11 сынып оқушысы

Жетекшісі: Нұрбақыт Сахариева

